b'\n_START_ARTICLE_\nDol\xc5\xbeni\xc5\xa1ka kriza evroobmo\xc4\x8dja\n_START_PARAGRAPH_\nDol\xc5\xben\xc3\xad\xc5\xa1ka kr\xc3\xadza evr\xc3\xb3\xc3\xb3bmo\xc4\x8dja je dolgotrajna finan\xc4\x8dna kriza v Evropi, ki je najbolj izrazita v de\xc5\xbeelah evroobmo\xc4\x8dja in je v akutno fazo pre\xc5\xa1la so\xc4\x8dasno s finan\xc4\x8dno krizo v Zdru\xc5\xbeenih dr\xc5\xbeavah Amerike in nekaterih drugih dr\xc5\xbeavah (Islandija) po letu 2008. Finan\xc4\x8dna kriza je povzro\xc4\x8dila gospodarski zastoj v svetovnih razse\xc5\xbenosti, z zmanj\xc5\xa1evanjem proizvodnje in zaposlenosti, ter je prerasla v globoko dru\xc5\xbebeno-politi\xc4\x8dno krizo. Svetovno gospodarsko krizo z za\xc4\x8detkom leta 2008 po globini in obsegu lahko primerjamo le z veliko gospodarsko krizo v 1930. letih. Kriza teh razse\xc5\xbenosti povzro\xc4\x8da dvome o vzdr\xc5\xbenosti kapitalizma kot dru\xc5\xbebenega sistema in grozi s politi\xc4\x8dnimi prevrati, kot je bil nastop nacizma v Nem\xc4\x8diji leta 1933._NEWLINE_V ZDA, Islandiji in tudi v evropskih dr\xc5\xbeavah je v jedru krize bil ban\xc4\x8dni sistem in sistem trgovanja z izpeljanimi finan\xc4\x8dnimi instrumenti. Ban\xc4\x8dni sistem, vklju\xc4\x8dno s centralnimi bankami, omogo\xc4\x8dal pretiran obseg cenenih posojil. V ZDA je v umetnih\xc2\xa0\xc2\xbbfinan\xc4\x8dnih produktih\xc2\xab\xc2\xa0bilo skrito veliko posojil, za odpla\xc4\x8devanje katerih posojilojemalci niso imeli zadostnih jamstev. Veliko posojil je bilo usmerjeno v gradnjo hi\xc5\xa1, ki so jih kupovale dru\xc5\xbeine z razmeroma nizkimi dohodki. Veliko povpra\xc5\xa1evanje po nepremi\xc4\x8dninah, ki ga je povzro\xc4\x8dila mo\xc5\xbenost najemanja posojil brez zadostnega jamstva je povzro\xc4\x8dilo\xc2\xa0\xc2\xbbnepremi\xc4\x8dninski balon\xc2\xab. V ozadju tega procesa so bili veliki dobi\xc4\x8dki v finan\xc4\x8dnem sistemu pri trgovanju s finan\xc4\x8dnimi instrumenti brez ustrezne ocene tveganja , . Velik obseg nezadostno zavarovanih posojil je v trenutku zloma borze povzro\xc4\x8dil verigo propadov bank. Klju\xc4\x8dno vlogo so v procesu napihovanja balona imele bonitetne agencije, ki so zaradi pove\xc4\x8devanja svojega poslovanja izdajale neutemeljeno ugodne ocene varnosti finan\xc4\x8dnih instrumentov._NEWLINE_V evroobmo\xc4\x8dju se je kriza v za\xc4\x8detku zdela prene\xc5\xa1ena iz ZDA. Kasneje so se pokazale posebnosti, ki izvirajo iz nepopolnosti sistema skupne valute (evro). V jedru je prav tako kot v ZDA neustrezna poslovna politika bank, ki so odobrile veliko kreditov brez ustreznih jamstev ali kreditojemalcem, ki so v gospodarski krizi propadli. Dr\xc5\xbeave so sku\xc5\xa1ale re\xc5\xa1evati banke, vendar je bil obseg slabih kreditov tako velik, da ve\xc4\x8d dr\xc5\xbeav evroobmo\xc4\x8dja ni zmoglo dodatnega bremena. V gospodarski recesiji se je groze\xc4\x8demu zlomu ban\xc4\x8dnega sistema pridru\xc5\xbeila tudi javno-finan\xc4\x8dna nelikvidnost: previsok prora\xc4\x8dunski primanjkljaj in previsoki dr\xc5\xbeavni dolgovi. Najbolj kriti\xc4\x8dne so bile razmere v Gr\xc4\x8diji, na Portugalskem, Irskem, pa tudi v ve\xc4\x8dini novih \xc4\x8dlanic EU, vklju\xc4\x8dno s Slovenijo.'